## Izmjene i dopune Programa Hrvatske garancijske agencije za unapređivanje malih poduzetnika

### NN 142/1999 (22.12.1999.), Izmjene i dopune Programa Hrvatske garancijske agencije za unapređivanje malih poduzetnika

# VLADA REPUBLIKE HRVATSKE

Na temelju članka 4. stavka 4. Zakona o Hrvatskoj garancijskoj
agenciji (»Narodne novine«, broj 29/94 i 105/99), Vlada
Republike Hrvatske je na sjednici održanoj 16. prosinca 1999.
godine donijela

## IZMJENE I DOPUNE

### PROGRAMA HRVATSKE GARANCIJSKE AGENCIJE ZA UNAPREÐIVANJE MALIH PODUZETNIKA

1. U Programu Hrvatske garancijske agencije za unapređivanje
malih poduzetnika (»Narodne novine«, br. 16/95 i 26/97),
u točki 1. stavak 1. mijenja se i glasi:

»Svrha programa je ostvarivanje gospodarske politike u području
unapređivanja poduzetništva razvojem privatnih trgovačkih
društava i drugih pravnih osoba u privatnom vlasništvu,
obrtnika koji samostalno i trajno obavljaju gospodarsku djelatnost
i drugih fizičkih osoba koje ostvaruju dohodak od obavljanja
samostalnih djelatnosti - slobodnih zanimanja, te poljoprivrede
i šumarstva, sukladno važećim propisima (u daljnjem
tekstu: poduzetnici).«

U točki 1. stavak 2. mijenja se i glasi:

»Mjere koje Hrvatska garancijska agencija (u daljnjem tekstu:
HGA) poduzima u okviru ovog Programa su:

- davanje garancija za kredite koje su banke i druge pravne osobe
- kreditori odobrile malim poduzetnicima (u daljnjem tekstu: garancije)
i

- davanje bespovratne financijske potpore za smanjenje troškova
kredita odobrenih malim poduzetnicima od strane banaka i drugih
pravnih osoba - kreditora (u daljnjem tekstu: potpora).«

2. U točki 2. u stavku 1. mijenja se prva rečenica
i glasi:

»Pravo podnijeti zahtjev za dobivanje garancije i/ili potpore
imaju poduzetnici:«

U točki 2. u stavku 1. iza podtočke a) i b) dodaje
se podtočka c), koja je ranije bila sadržana u podtočki
f), a ona glasi:

»c) kod kojih vlastito učešće u financiranju
investicije iznosi najmanje 10%«

U točki 2. u stavku 1. iza podtočke a), b) i c)
dodaje se tekst koji glasi:

»a za poduzetnike koji već posluju, uz navedene, moraju
biti ispunjeni i sljedeći uvjeti:«

U točki 2., u stavku 1.:

- podtočka c) postaje podtočka d), te se mijenja
i glasi:

»čije stanje zadnje godišnje bilance nakon odbitka
gubitka iskazanog u aktivi ne prelazi iznos 11.100.000 kuna«

- podtočka d) postaje podtočka e), te se mijenja
i glasi:

»čiji prihodi u 12 mjeseci prije sastavljanja zadnje
bilance ne prelaze iznos od 22.200.000 kuna.«

- podtočka e) postaje podtočka f)

U točki 2. u stavku 1. dodaju se nove podtočke g)
i h), koje glase:

»g) koji uspješno posluju prema prikazu iz zadnje bilance
čiji koeficijent zaduženosti ne prelazi 95%«

U točki 2. dodaje se novi stavak 2. koji glasi:

»Zahtjev podnosi osoba koja je ovlaštena za zastupanje.«

U točki 2. dodaje se novi stavak 3. koji glasi:

»Poduzetnik nema pravo na zahtjev ako je:

- vlasnik ili suvlasnik u dva ili više trgovačkih
društava s više od 30% udjela u svakom od njih

- vlasnik dva ili više obrta«

3. U točki 3. stavak 1. mijenja se i glasi:

»Garancija i potpora može se dobiti isključivo
za projekte koji se financiraju iz kredita, koje su odobrili kreditori
ili će ih odobriti uz garanciju HGA.

Udio trajnih obrtnih sredstava koja se financiraju iz kredita
ne može prelaziti 30% iznosa kredita.«

U točki 3. briše se stavak 3.

U točki 3. stavak 4. mijenja se i glasi:

»Pravo za dobivanje garancije i potpore nemaju projekti za:

- kupnju trgovačkog društva odnosno obrta, kao i udjela
u njima,

- investicije u ugostiteljske djelatnosti koje pružaju isključivo
ili pretežno usluge točenja alkoholnih pića.

- investicije u sredstva javnog priopćavanja«

4. U točki 4.1. mijenja se naslov i glasi:

»Opći uvjeti za davanje garancije«

U točki 4.1. stavak 1. mijenja se i glasi:

»Za kredite do najvišeg iznosa od 400.000 kn, koje odobravaju
kreditori za financiranje investicija, može se preuzeti garancija
do 80% dokumentiranih nenaplaćenih potraživanja po
osnovi glavnice kredita.«

U točki 4.1. briše se stavak 2.

U točki 4.1. stavak 4. mijenja se i glasi:

»Rok garancije ovisi o trajanju otplate kredita, uključujući
i period počeka.«

U točki 4.1. stavak 6. mijenja se i glasi:

»Korištenje garancije pod prethodnim uvjetima moguće
je samo jednom unutar vremenskog razdoblja od 36 mjeseci, računajući
od davanja prve garancije, kao i u više pojedinačnih
iznosa, ali najviše do ukupnog iznosa kredita iz stavka 1.
ove točke.«

5. U točki 4.2. mijenja se naslov i glasi:

»Opći uvjeti za dobivanje potpore«

U točki 4.2. u stavcima 1. i 3., umjesto riječi:
»dodjeljuje i dodijeliti« stavljaju se riječi:
»daje i dati«.

U točki 4.2. stavak 2. mijenja se i glasi:

»Potpora se može dobiti najviše u visini do 8%
od iznosa kredita, ali najviše do iznosa od 16.000 kuna.«

U točki 4.2. brišu se stavci 3. i 4.

U točki 4.2. stavak 5. mijenja se i glasi:

»Korištenje potpore pod prethodnim uvjetima moguće
je samo jednom unutar vremenskog razdoblja od 36 mjeseci, računajući
od dana isplate potpore, i u više pojedinačnih iznosa,
ali najviše do iznosa i postotka iz stavka 2. ove točke,
i to za ukupnu visinu kredita do 400.000.«

6. Točka 4.3. se briše.

7. U točki 5. stavku 1. umjesto riječi: »izdavanje
garancija i dodjeljivanje potpore« stavljaju se riječi:
»dobivanje garancije i potpore«, a umjesto riječi:
»banaka i štedionica« stavlja se riječ:
»kreditora«, u odgovarajućem padežu.

U točki 5. stavku 2. podtočki A):

- u drugoj alineji dodaju se riječi:

»Kod više osnivača obvezno je dostaviti Ugovor
o osnivanju.«

- dodaje se treća alineja koja glasi:

» - za ostale oblike poduzetništva: dokumentacija koja
je zakonom propisana za obavljanje određene poduzetničke
djelatnosti«.

U točki 5. stavku 2. mijenjaju se podtočke B), C)
i D), te se dodaje podtočka F), te glase:

»B. Mišljenje kreditora o procjeni podnesenog kreditnog
zahtjeva

Izvješće o podnesenom kreditnom zahtjevu i obrazloženje
ključnih čimbenika koji su bili temelj prijedloga
odluke za odobravanje kredita.

C. Životopis poduzetnika i nositelja projekta

D. Investicijski projekt/poslovni plan

E. Predočenje bilance i računa dobitka i gubitka
za najmanje jednu godinu koja prethodi godini u kojoj se traži
garancija.

Za obrtnike - porezna prijava s rekapitulacijom ostvarenih prihoda
i izdataka i popisom dugotrajne imovine obrta

Bon-2, ne stariji od 30 dana od dana podnošenja zahtjeva
za garanciju.

F. Kod građevinskih projekata potrebno je priložiti presliku
građevinske dozvole, ako je zakonom predviđena.«

U točki 5. stavku 6. umjesto riječi: »izdavanje
garancije ili dodjeljivanje potpore«, stavljaju se riječi:
»dobivanje garancije ili potpore«, a umjesto riječi:
»podnositelja« stavlja se riječ: »kreditora«.

U točki 5. u stavku 7. umjesto riječi: »podrška«,
stavljaju se riječi: »garancija i/ili potpora«.

8. U točki 6. briše se stavak 1.

U točki 6. stavak 2. postaje stavak 1., te se mijenja i
glasi:

»Ukupna vrijednost instrumenata osiguranja povrata kredita,
po ovom Programu mora biti najmanje u omjeru 1:1 u odnosu na visinu
kredita, s tim da je za svaki kredit, kreditor obvezan od poduzetnika
uzeti hipoteku ili fiducijarno vlasništvo na nekretnine u
vrijednosti od najmanje 30% od ukupno odobrenih kreditnih sredstava.
Ukoliko poduzetnik ne može ponuditi hipoteku veću od
navedene vrijednosti, kreditor je obvezan, od poduzetnika uzeti
druge instrumente osiguranja, kao što su:

- založno pravo ili fiducijarno vlasništvo na pokretninama,
ili imovini nabavljenoj iz kredita, pri čemu navedeno mora
biti osigurano kod osiguravajućeg društva, a polica
vinkulirana u korist kreditora

- jamci

- mjenice korisnika kredita i osobne mjenice osnivača odn.
vlasnika (ukoliko se radi o pravnoj osobi)

- zadužnice

- ostala zakonom predviđena sredstva osiguranja«.

U točki 6. stavak 3. mijenja se i glasi:

»U posebno obrazloženim slučajevima HGA može
odustati od traženja pojedinih instrumenata osiguranja povrata
kredita, i prihvatiti druge zamjenske instrumente osiguranja.

Sredstva za koja je odobren kredit moraju se izravno doznačiti
dobavljačima u skladu s predračunima i fakturama
za robu i usluge iz kreditnog zahtjeva. Gotovinska isplata kredita
moguća je najviše u iznosu od 10% od ukupno odobrenog
iznosa kredita. Veća gotovinska isplata moguća je
uz prethodni pismeni pristanak HGA u izuzetnim slučajevima.«

9. U točki 7. stavcima 1. i 2., umjesto riječi:
»banka i štedionica« stavlja se riječ: »kreditor«,
u odgovarajućim padežima.

U točki 7. u stavku 1. dodaje se sljedeći tekst:

»U slučaju nenamjenskog korištenja kredita HGA
ima pravo opozvati garanciju«.

U točki 7. dodaje se novi stavak 3. koji glasi:

»Poduzetnik je obvezan putem kreditora dostavljati godišnja
financijska izvješća, nakon njihove izrade prema zakonskim
rokovima, za cjelokupno vrijeme trajanja garancije.

Poduzetnik je također obvezan o važnim izvanrednim događajima
koji utječu na njegovo poslovanje, odmah obavijestiti kreditora,
koji je u obvezi izvještavanja HGA.«

10. U točki 8. mijenja se naslov i glasi:

»Odnos HGA s kreditorima«

Točka 8. mijenja se i glasi:

»Odnosi HGA s kreditorima i poduzetnicima, i njihova međusobna
prava i obveze definiraju se posebnim ugovorom.«

11. U cijelom tekstu Programa Hrvatske garancijske agencije za
unapređivanje malih poduzetnika, ispred riječi: »poduzetnika«
briše se riječ: »malih«, u odgovarajućem
padežu.

12. Ovlašćuje se Hrvatska garancijska agencija da u
roku od 30 dana utvrdi i izda pročišćeni tekst
Programa, koji će se objaviti u »Narodnim novinama«.

13. Izmjene i dopune ovog Programa objavit će se u »Narodnim
novinama«.

Klasa: 311-01/97-01/01
Urbroj: 5030114-99-10
Zagreb, 16. prosinca 1999.

Potpredsjednik
**mr. Borislav Škegro,** v. r.

Ostalo, NN 142/1999-2152